黎芷珊主持的全新節目《芷珊約您》將於4月21日推出,她這次破天荒推出紀錄式訪談節目,碌盡人情卡邀請樂壇代表人物張敬軒、楊千嬅、溫拿、草蜢、許志安及陳慧琳等,並跟着他們走訪紐約、上海、澳門、馬來西亞、高雄、及廣州等不同地方,以跟拍形式貼身直擊他們舉行世界巡迴演唱會時台上台下點滴,與他們一起「唱」遊世界、暢談人生。千嬅和安仔更在節目中分享之前遇到事業低谷時的真實感受,以及如何克服逆境。無綫官方社交網早前播出7大單位嘉賓的預告片,許志安首度剖白2019年經歷低潮期後的衝擊,並坦言是「一世的傷疤」,甚至因此對歌唱事業失去期望。
芷珊透露節目構思於疫情過後,她私心想出國旅遊順道拍攝節目,因此《芷珊約您》是她的「自肥」之作。芷珊說︰「以往做開嘅訪談節目多數坐定定,但係依家觀眾要求愈嚟愈高,多啲畫面會更吸引,所以就諗有咩形式嘅訪談節目可以飛去唔同地方呢?加上歌手系列我未做過,所以就諗到需要周圍飛嘅巡迴演唱會。」節目去年7月開機拍攝,芷珊希望透過節目讓觀眾看到歌手們不為人知的一面︰「大家只係睇到台上嘅表演,台後其實仲有好多特別嘢,諗都諗唔到會發生嘅,我覺得都幾有趣!」
節目請到7大單位嘉賓,芷珊笑言亦有「食檸檬」時候,原因與紀錄片拍攝形式有關。她說︰「有啲歌手嚇親,因為全程要跟住,但我就係想有變化,所以最終唔成事。嗰陣係疫情尾聲,有啲歌手仲會戴口罩,同埋除咗開騷其餘時間都留喺酒店,比較難配合拍攝。加上每位歌手檔期不同,演唱會後台又多禁地。雖然台後好多嘢拍,但有啲嘢唔穿得,要一路同嘉賓嗰邊傾。」談到為何能贏得如此多藝人信任,芷珊笑指除了事前要花工夫做功課,對受訪者有深入及清晰的了解外,還必須與對方有充分溝通。她表示︰「我訪問前會再同佢哋傾吓偈先,畀佢哋知我嘅方向係點、希望件事出嚟係點,等佢哋有信心,就會好放心、好坦白咁同我盡訴心中情。」